กรมประมงเชิญชวนร่วมงาน “ประมงรำลึก สำนึกในพระมหากรุณาธิคุณ” ครั้งที่ 9  “สายธารแห่งพระบารมี 9 สู่วิถีประมงไทย”
กรมประมงเชิญชวนร่วมงาน “ประมงรำลึก สำนึกในพระมหากรุณาธิคุณ” ครั้งที่ 9 “สายธารแห่งพระบารมี 9 สู่วิถีประมงไทย” นายมีศักดิ์ ภักดีคง อธิบดีกรมประมง เปิดเผยว่า วันที่ 7 พฤศจิกายนของทุกปี ถือเป็นวันรำลึกในพระมหากรุณาธิคุณที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จทรงปล่อยพันธุ์ปลาจากบ่อส่วนพระองค์ ลงในบ่อเลี้ยงของแผนกทดลองและเพาะเลี้ยง กรมประมง เกษตรกลาง จตุจักร กรุงเทพมหานคร และพระราชทานพันธุ์ปลาให้ข้าราชการและเกษตรกรนำไปเลี้ยงเพื่อแพร่ขยายพันธุ์ เมื่อวันที่ 7 พฤศจิกายน 2496 ซึ่งถือเป็นพระราชดำริเริ่มแรกในการเลี้ยงปลาเพื่อเป็นอาหารของประชาชน ต่อมาเมื่อวันที่ 25 มีนาคม 2508 สมเด็จพระจักรพรรดิอากิฮิโต ในขณะที่พระองค์ยังดำรงพระอิสริยยศมกุฎราชกุมาร แห่งประเทศญี่ปุ่นได้ทูลเกล้าฯ ถวายลูกปลาตระกูลเดียวกับปลาหมอเทศ จำนวน 50 ตัว พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงโปรดเกล้าฯ เลี้ยงไว้ที่บ่อปลาสวนจิตรลดา และทรงโปรดเกล้าฯ พระราชทานชื่อปลาชนิดนี้ว่า “ปลานิล” จากนั้นได้พระราชทานพันธุ์ปลา 10,000 ตัว จากบ่อปลาสวนจิตรลดาแก่กรมประมงเมื่อวันที่ 17 มีนาคม 2509 เพื่อให้นำไปเลี้ยงและขยายพันธุ์ที่สถานีประมงต่างๆ ทั่วประเทศ แล้วแจกจ่ายให้แก่ราษฎรต่อไป นอกจากทรงพระราชทานพันธุ์ปลาหมอเทศ และปลานิลแก่พสกนิกรปลาพระราชทานทั้ง 4 ชนิด ได้แก่ปลาหมอเทศ ปลานิล ปลานวลจันทร์ทะเล และปลากระโห้ แล้วนั้น พระองค์ยังทรงมีพระมหากรุณาธิคุณต่อการประมงไทยในด้านต่างๆ อีกมากมาย อาทิ การบริหารจัดการทรัพยากรประมงน้ำจืด การส่งเสริมพัฒนาอาชีพ การบริหารจัดการด้านการเพาะเลี้ยงสัตว์น้ำ และการบริหารจัดการทรัพยากรประมงชายฝั่ง รวมไปถึงการก่อตั้งศูนย์ศึกษาการพัฒนาอันเนื่องมาจากพระราชดำริต่างๆ ทั่วภูมิภาค เพื่อเป็นแหล่งศึกษาเรียนรู้การทำการเกษตรเพื่อเป็นการรำลึกถึงพระมหากรุณาธิคุณ ตลอดจนเผยแพร่พระราชกรณียกิจของพระองค์ท่านที่มีต่องานด้านการประมง กรมประมงจึงร่วมกับห้างสรรพสินค้า ภาคเอกชน จัดงานประมงรำลึก สำนึกในพระมหากรุณาธิคุณ ครั้งที่ 9 ภายใต้แนวคิด “สายธารแห่งพระบารมี 9 สู่วิถีประมงไทย” ในระหว่างวันที่ 6 – 10 พฤศจิกายน 2562 ตั้งแต่เวลา 10.30 น.-21.30 น. ณ ลานโปรโมชั่น ชั้น 1 ศูนย์การค้าเซ็นทรัล พลาซ่า เวสต์เกต จังหวัดนนทบุรี ผู้ที่สนใจสามารถเข้าชมงานได้โดยไม่มีค่าใช้จ่าย